Gedagte vir die dag: Geloof gebeur ook sonder woordeFoto: pixabay.com Is dit nie om jou kos te deel met dié wat honger is, om aan die arm swerwer blyplek te gee, om klere te gee vir mense wat dit nodig het, om nie weg te draai van jou familie wat jou hulp nodig het nie? (Jesaja 58:7) Franciskus van Assisi het gesê: “Verkondig die evangelie sonder ophou, en as dit regtig nodig is, gebruik woorde.” Die verhaal van Joan Kroc illustreer dit mooi. In 2003 het Joan ’n reuse 1,5 miljard dollar aan die Heilsleër nagelaat! Joan was die vrou van Ray Kroc wat McDonald’s in ’n wêreldwye sukses verander het. Sy het brandarm grootgeword. Elke Vrydagaand het ’n offisier van die Heilsleër vir hulle kospakkies gebring. Haar ma moes die kos eintlik self by die Heilsleër gaan afhaal, maar hierdie offisier het Joan-hulle so jammer gekry dat hy dit na hulle huis toe gebring het. Die kospakkies was Joan se weeklikse hoogtepunt. Die offisier het elke keer ’n klein sjokolade vir haar saamgebring en ’n rukkie gekuier. Hierdie daad van liefde het lewenslank in Joan se hart vasgesteek – soveel so dat sy jare later die grootste skenking ooit aan ’n Christelike instansie gemaak het. Niemand weet wie hierdie offisier is wat hom oor Joan-hulle ontferm het nie. Hy is die ewigheid in sonder om te besef watter impak sy vriendskap, én sy klein sjokolade, in God se koninkryk gehad het. Wat ’n getuienis, en dit sonder woorde! Wat kan die Here nie alles doen as mense Hom opreg dien nie. God gebruik die kleinste dade van deernis en liefde om ewige impak te maak. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM